'हिरामन्डी'को चर्चापछि मनीषा भन्छिन् : हामीले सक्दो राम्रो गर्ने हो 
‘हिरामन्डी : द डायमन्ड बजार’ को चारैतर्फ चर्चा चुलिरहेका बेला त्यसमा प्रमुख भूमिका निभाएकी मनीषा कोइराला खुसी छिन्, अहिलेसम्म प्राप्त प्रतिक्रियालाई लिएर । नेटफ्लिक्समा रिलिज हुनुअगाडि उनी त्यसको प्रमोसनमा खुबै व्यस्त रहिन् । मनीषा आइतबार राति काठमाडौं आइपुगिन्, सायद केही थाकेकी हुनुपर्छ ।
काठमाडौँ — ‘हिरामन्डी : द डायमन्ड बजार’ को चारैतर्फ चर्चा चुलिरहेका बेला त्यसमा प्रमुख भूमिका निभाएकी मनीषा कोइराला खुसी छिन्, अहिलेसम्म प्राप्त प्रतिक्रियालाई लिएर । नेटफ्लिक्समा रिलिज हुनुअगाडि उनी त्यसको प्रमोसनमा खुबै व्यस्त रहिन् । मनीषा आइतबार राति काठमाडौं आइपुगिन्, सायद केही थाकेकी हुनुपर्छ ।तर उनी असाध्यै उत्साहित पनि थिइन् । यता पनि प्रमोसनमै अलिकति भए पछि व्यस्त हुनेछिन् । भनिन्, ‘सबैले धेरै माया देखाउनु भएको छ । यसका लागि म आभारी छु ।’ सञ्जयलीला भन्सालीनिर्देशित दुई सय करोड भारु बजेट भएको वेब सिरिज ओटीटीमा अहिले ट्रेन्डिङमा छ । न्युयोर्क टाइम्सले यसको मीठो रिभ्यु गरेपछि चर्चा अझै बढेको छ ।तर भारतमै भने यसबारे मिश्रित प्रतिक्रिया आइरहेको छ । केहीले राम्रो मानेका छन् भने केहीले यसमा खोट देखेका छन् । यसबारे स्वयं मनीषा के भन्छिन् त ? उनी भन्छिन्, ‘सबैको आ–आफ्नो मत हुन सक्छ । हामी अभिनेताको काम सक्दो राम्रो गर्ने हो । हामीले हिरामन्डीमा धेरै मिहिनेत गरेका छौं । सबैले सक्दो राम्रो गर्ने प्रयास गरेका छन् ।’हिरामन्डीमा मनीषाले ‘मल्लिका जान’ को भूमिका निभाएकी छिन् । जम्मा आठ एपिसोडको यस सिरिज भारत विभाजन हुनुअगाडिको कथा हो र यो लाहोरको हिरामन्डीमा आधारित छ । पछिल्लो समय ‘रेड लाइट एरिया’ मा परिणत यस हिरामन्डीले भारतको स्वतन्त्रताको आन्दोलनमा महत्त्वपूर्ण भूमिका खेलेको मानिन्छ ।मनीषाले निर्देशक भन्सालीसँग फेरि काम गर्न पाएकोमा खुसी पनि व्यक्त गरिन् । उनले भनिन्, ‘भन्साली निकै राम्रा निर्देशक हुन् । उनीसँग २८ वर्षपछि फेरि काम गरेको हुँ । मैले उनलाई फेरि अर्को कामका लागि २८ वर्ष कुर्न नपरोस् भनेकी छु ।’ सन् १९९६ मा रिलिज भएको ‘खामोसी : द म्युजिकल’ मा उनीहरू सँगै काम गरेका थिए ।‘लामो बिरामीपछि मैले यति महत्त्वपूर्ण सिरिजमा काम गर्न पाएकी छु । त्यसैले पनि म खुसी र उत्साहित दुवै भएको हो । हामीहरू सबै महत्त्वपूर्ण भूमिका गर्न पाउँदा खुसी नै हुन्छौँ । त्यसैले पनि मैले अहिले अभिनेत्रीको दोस्रो जीवन व्यतित गरेको भनिरहेको छुं ।’ मनीषाले भविष्यमा राम्रो भूमिका पाए आफू अझै त्यसका लागि तयार हुने पनि बताइन् ।सन् २०२१ को वरिपरि नै हिरामन्डीको प्रि–प्रोडक्सनको काम सुरु भइसकेको थियो । सुटिङ पनि लामै समय चलेको थियो । यसबीच मनीषासँगै नेपाली निर्देशक सम्झना उप्रेती रौनियार पनि थिइन् । यसपल्ट उनको भूमिका खालि ‘अब्जर्भर’ को भूमिकामै सीमित थियो । तर जति देख्न पाइन र अनुभव बटुल्न पाइन, त्यसमा उनी आफै पनि दंग छिन् ।‘भन्साली सानो सानो कुरामा पनि असाध्यै ध्यान दिने निर्देशक हुन् । पूरा प्रोडोक्सनको काम जसरी चल्यो, त्यसबाट म निकै प्रभावित रहेँ । हिरामन्डीलाई लिएर सबथोक भव्य थियो । सेटदेखि लिएर सबै । मैले आफै यति भव्य सेट र काम गर्ने शैली देखेको थिइनँ। यो मेरा लागि केही न केही सिक्ने निकै राम्रो अवसर बन्यो,’ सम्झनाले भनिन् । 